Bivši glavni savjetnik američkog predsjednika Trumpa, Stive Bannon, ugostio je u svom domu u Washingtonu predsjednicu Vlade RS, Željku Cvijanović, sa kojom je razgovarao „o odnosima Republike Srpske i Amerike, te načinu unapređivanja međusobnih odnosa“, prenosi Javni servis RS. Naravno da Bannon nema nikakve ovlasti u aktuelnoj američkoj administraciji iz koje je izbačen jer je i za Trumpove republikance bio preradikalan, i da s premijerkom Cvijanović nije razgovarao „o odnosima RS i Amerike“, a jedina tema o kojoj su njih dvoje mogli razgovarati jeste Bannonova ideja da u Evropi okupi desničarske, populističke pokrete, pri čemu bi on za evropsku desnicu bio ono što je George Soros za evropske liberalne demokrate.

Zbog nekih pogrešnih poteza, Steve Bannon je ostao bez posla i svoje moćne pozicije predsjednikovog savjetnika. Postao je neprihvatljiv i inače ultrakonzervativnim američkim krugovima zbog štetnog imagea kojeg je stvorio nakon Trumpova osvajanja vlasti. Ranjeni ultradesničarski glasnogovornik, oduševljen jačanjem populističkih desnih pokreta u EU, posebno pobjedom desničara u Italiji, najavljuje dolazak u Evropu s namjerom da im stavi na raspolaganje svoje neupitne propagandne sposobnosti.

U razgovoru za američki The Daily Beast Bannon je skicirao svoju novu političku misiju: protjerivanje Georgea Sorosa i pokretanje nove desničarske revolucije u Evropi!

Stephen Bannon, dugogodišnji otvoreni zagovornik rasističke konzervativne desnice koji je donedavno sjedio na nekoliko koraka od Ovalnog ureda Bijele kuće, utemeljio je fondaciju “The Movement”, koja bi ubrzo trebala postati generator jačanja svih desno-populističkih snaga u Evropi. Već na proljetnim izborima za Evropski parlament, sa svojim evropskim partnerima Viktorom Orbanom, Sebastianom Kurzom, Marine Le Pen, poljskim konzervativcima, Janezom Janšom, Pokretom Pet zvjezdica i Matteom Salvinijem, Andrejem Babišem, Geertom Wildersom i raznim antiimigrantskim grupama, namjerava osvojiti čak trećinu bruxelleskih zastupničkih klupa i postati nezaobilazan evropski politički faktor.

Taj gorljivi ideolog populizma svojim djelovanjem je otvorio pitanja odnosa i veza između populizma i mogućnosti novih oblika fašizma. Dakako da populizam i fašizam nisu sinonimi, ali je neupitna istina kako su povijesna iskustva fašističke prakse pokazala kako ta dva fenomena imaju dosta dodirnih tačaka i kako se ponekad u konkretnim situacijama, u društvenoj praksi znaju ispreplesti.

Plagiranje modela

Bannonova neprofitna organizacija, s vjerovatnim sjedištem u Bruxellesu, biće centralno mjesto za donacije i PR-ovske savjete zainteresiranim desnim populistima. Nakon što je smijenjen s funkcije glavnog stratega američkoga predsjednika, Bannon planira postati glavni izvoznik političke platforme “trumpovštine” na Stari kontinent, ispunjavajući time i želju bivšeg šefa da ujedinjenu Europu pošto-poto baci na koljena.

Bannonov projekt koncepcijski zapravo nije ništa doli desničarsko plagiranje modela i misije Soroseva “Otvorenog društva”, koje evropske lijevo-liberalne stranke, medije i političke pokrete financira još od 1984. godine, i to donacijama koje su do danas premašile 33 milijarde dolara. To Trumpov bivši glavni strateg i ne krije, obznanjujući kao osobni cilj pobjedu nad Sorosem, no to je puno lakše reći nego odriješiti kesu s milijardama. Šansu za globalni europski desničarski uspon Bannon je, po vlastitu priznanju, shvatio nakon što je britanska desnica s vrlo malo novca trijumfirala u referendumu za Brexit i nakon što je na talijanskim izborima pobijedio populist Matteo Salvini.

“Sa samo sedam miliona funti iz EU-a je katapultirana najjača evropska ekonomija, a talijanski desni populisti su nadzor nad sedmom ekonomijom svijeta preuzeli peglajući privatne kreditne kartice u kampanji”, izjavio je za The Daily Beast Stephen Bannon, ne krijući osobno divljenje.

Smrt integracija

Neke od tih procesa je, po vlastitu priznanju, posmatrao izbliza, a kad je postao svjestan da desničarski pokreti u Evropi međusobno malo ili nikako ne surađuju i nisu umreženi, došao je do ideje da ih pokuša okupiti pod posuđenom povijesnom egidom “Nacionalisti svih zemalja, ujedinite se!”.

Angelu Merkel i Emmanuela Macrona Steve Bannon opisuje kao tipične predstavnike slabih temelja Evrope koje će relativno lako pregaziti, a jedinog sebi dostojnog rivala vidi u Georgeu Sorosu. Uvjeren je da će političku budućnost Starog kontinenta u idućim godinama definirati njih dvojica. Čovjek koji je i za namještenja u Bijeloj kući sebe volio nazivati “Darth Vaderom koji više voli vladati u paklu nego mirno živjeti u raju” siguran je i u skoru smrt evropskih integracija, kojoj već iduće godine namjerava nesebično doprinjeti.